66.

v skladu z omenjeno resolucijo z dne 29. aprila 2021 o načrtu prihodkov in odhodkov za proračunsko leto 2022: (a) je seznanjen s prihajajočim vmesnim pregledom srednjeročne strategije sistema okoljskega ravnanja (EMAS); znova poziva k popravku obstoječega načrta za zmanjšanje CO2, da bi dosegli ogljično nevtralnost do leta 2030 z uporabo interne cene ogljika; (b) ugotavlja, da bo eno glavnih področij, na katera bo srednjeročno osredotočen sistem EMAS, zmanjšanje emisij zaradi prevoza oseb; ponovno poziva k razumnemu zmanjšanju potovanj na seje, ki jih je mogoče učinkovito opraviti na daljavo ali hibridno, ter k prehodu na nizkoogljične alternative za vsa preostala potovanja, pod pogojem, da to ne bo vplivalo na kakovost zakonodajnega in političnega dela; (c) pozdravlja razširitev prostovoljnega dela na daljavo za uslužbence Parlamenta; ponovno poziva, da je treba dati prednost hibridnim sejam ali sejam z udeležbo na daljavo, kadar ne vključujejo političnega odločanja, kot so predstavitve in izmenjave mnenj ali interna in pripravljalna srečanja; ponovno poziva, naj pripravljalni sestanki in poročanje po službenih potovanjih na daljavo postanejo pogoj za odobritev vseh uradnih obiskov delegacij in naj se od leta 2022 odobrijo le upravičene delegacije; ponovno poziva predsedstvo, naj zagotovi, da bodo izredne seje odborov v Strasbourgu strogo omejene na izjemne okoliščine in da jih bo treba ustrezno upravičiti za vsak primer posebej, preden bodo odobrene; (d) pozdravlja postopek revizije pravil o službenih potovanjih, ki je v teku; ponovno poziva k ustrezni odobritvi na podlagi potreb in k uporabi nizkoogljičnih načinov prevoza, kadar je to mogoče; ponovno poziva, naj se v skladu z istimi načeli revidirajo pravila o službenih potovanjih akreditiranih parlamentarnih pomočnikov; (e) spodbuja poslance, naj uporabljajo nizkoogljična prevozna sredstva; znova poziva k reviziji izvedbenih ukrepov za statut poslancev, da bodo za potovanja znotraj Unije povrnjeni stroški fleksibilnih letalskih vozovnic v ekonomskem razredu, razen za ustrezno utemeljene izjeme; (f) ponovno poziva Parlament, naj tesno sodeluje z ustreznimi lokalnimi organi, zlasti z bruseljsko regijo, pri svojih prizadevanjih, da bi odigral vodilno vlogo na področju trajnostne mobilnosti v mestih, in sicer z dejavno vlogo pri izvajanju načrta GoodMove, zlasti v zvezi s parkirnimi mesti; ponovno poziva k razširitvi programa službenih koles v Parlamentu in k uporabi službenih avtomobilov za prevoz poslancev, zaposlenih in akreditiranih parlamentarnih pomočnikov s potnimi nalogi med Brusljem in Strasbourgom; ponovno poziva k ustreznemu povečanju števila parkirnih mest, ki bodo rezervirana izključno za električna vozila; (g) pozdravlja prihodnji predlog za revizijo pravil, ki urejajo skupine obiskovalcev; je seznanjen z ukrepi pristojnih služb v zvezi z obveščanjem skupin obiskovalcev o vplivu njihovega prevoza na okolje; ponovno poziva, naj se leta 2022 vzpostavi sistem spodbud za povračilo potnih stroškov, ki bo temeljil na vplivu na okolje; poziva, naj bodo revidirana pravila skladna s sporočilom Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij z naslovom Strategija za trajnostno in pametno mobilnost – usmerjanje evropskega prometa na pravo pot za prihodnost (COM(2020)0789), zlasti z odstavkom 9 tega sporočila o kolektivnih potovanjih, naj potne stroške skupin obiskovalcev prilagodi spreminjajočim se tržnim cenam in naj omogoči spremembe, da bi se preprečila tržna nihanja potnih stroškov, zaradi katerih bi lahko prišlo do posredne geografske diskriminacije obiskovalcev; (h) ugotavlja, da potekajo študije izvedljivosti za oceno stroškovne učinkovitosti namestitve novih fotonapetostnih celic v več stavbah v Bruslju, hkrati pa ponovno poziva, naj se do leta 2023 v Bruslju na strehe namestijo najsodobnejše fotonapetostne celice za kar največji izkoristek; ponovno poziva, naj se ustavi nadgradnja ogrevalnih naprav na fosilna goriva in naj se leta 2022 pripravi načrt za postopno opuščanje teh goriv s točno določenimi mejniki, da bi preprečili nasedle naložbe, poziva pa tudi k analizi učinkovitosti in smotrnosti uporabe toplotnih črpalk in druge podobne tehnologije ob upoštevanju ciljev EMAS; hkrati tudi spet poziva k postopni nadomestitvi javnih naročil, pri katerih se zahteva potrdilo o izvoru, z lokalnim obnovljivim virom energije; (i) opozarja, da velika večina poslancev Parlamenta podpira enotni sedež, da bi zagotovili učinkovito porabo denarja davkoplačevalcev Unije in izpolnili institucionalno odgovornost za zmanjšanje ogljičnega odtisa; opominja, da naj bi imel Evropski parlament po Pogodbi o Evropski uniji sedež v Strasbourgu; ugotavlja, da bi bilo treba za uvedbo trajnih sprememb to pogodbo spremeniti, za kar je potrebno soglasje; (j) pozdravlja, da akcijski načrt sistema EMAS za leto 2021 določa obvezno posvetovanje s službo za pomoč uporabnikom za zelena javna naročila za vse postopke javnega naročanja v prednostnih kategorijah izdelkov, če se to zdi primerno; vseeno ponovno poziva k obveznemu posvetovanju s službo za pomoč uporabnikom za zelena javna naročila v primeru javnih naročil nad 15 000 EUR; (k) opozarja, da so bili po sklepu predsedstva o nadomestilu splošnih stroškov za leto 2018 naknadno sprejeti sklepi na plenarnem zasedanju, zato ponovno poziva predsedstvo, naj do konca leta 2021 spremeni pravila, ki urejajo nadomestilo splošnih stroškov; (l) poziva predsedstvo, naj določi jasne in pravno varne standarde, v katerih bo opredeljeno, kdaj je mogoče nuditi zaščito žvižgačem, tudi akreditiranim parlamentarnim pomočnikom, in naj te standarde objavi; (m) poudarja, da je treba pregledati kadrovsko politiko Parlamenta, da bo lahko institucija izkoristila strokovno znanje, ki so ga pridobili njeni uslužbenci; meni, da bi bilo treba v ta namen spremeniti pravila in vsem kategorijam uslužbencev, tudi akreditiranim parlamentarnim pomočnikom, omogočiti udeležbo na internih natečajih, pa tudi uvesti programe poklicnega razvoja, da bo lahko Parlament ohranil in še naprej izkoriščal strokovno znanje teh kategorij; (n) obžaluje, da predsedstvo noče upoštevati volje poslancev, večkrat izražene na plenarnem zasedanju, naj povsem uskladi nadomestila uradnikov, drugih uslužbencev in akreditiranih parlamentarnih pomočnikov za službene poti med tremi kraji dela Parlamenta; poziva predsedstvo, naj obravnava to vprašanje, da bi to neenakost nemudoma odpravilo, in naj nemudoma ukrepa v zvezi z revizijo veljavnega pravilnika, ki je potrebna za spremembo pravnega okvira; (o) znova poziva konferenco predsednikov, naj revidira izvedbene določbe o delu delegacij in misij zunaj Evropske unije; poudarja, da bi bilo treba pri tej reviziji preučiti, ali bi lahko akreditirani parlamentarni pomočniki pod določenimi pogoji spremljali poslance na uradnih parlamentarnih delegacijah in misijah; (p) je seznanjen s sklepom predsedstva z dne 8. februarja 2021 o glasovanju v okviru ureditve za udeležbo na daljavo; ugotavlja, da glasovanje na daljavo brez sklepa predsednika o izrednih razmerah trenutno ni mogoče; ponovno poziva predsedstvo, naj poslancem omogoči, da uveljavljajo svojo pravico do glasovanja med porodniškim ali očetovskim dopustom, med dolgotrajno boleznijo ali v primeru višje sile; (q) je seznanjen s tekočimi deli za zamenjavo infrastrukture WI-FI v treh krajih dela; poziva k hitri namestitvi nove infrastrukture; (r) opozarja na tveganja, ki jih za varnost informacij in zasebnost prinaša uporaba rešitev, odvisnih od tretjih strani, ter na pozitiven učinek uporabe odprtokodne programske opreme; vztraja, da bi bilo treba uporabnikom omogočiti, da z napravami Parlamenta uporabljajo odprtokodno programsko opremo, potrebne pa so tudi decentralizirane, odprtokodne rešitve za virtualne seje in takojšnje sporočanje; poudarja, da je treba uporabnike ustrezno usposobiti, s posebnim poudarkom na kibernetski varnosti; poudarja, da mora programska oprema za samodejni jezikovni zapis in prevajanje omogočiti enako širjenje informacij v vseh uradnih jezikih; (s) je seznanjen s strateškimi usmeritvami glede oblaka, ki jih je predsedstvo sprejelo junija 2020; ponovno poziva k sprejetju ukrepov, s katerimi bi zagotovilo, da se bo Parlament pri javnih naročilih programske opreme in digitalne infrastrukture, vključno z rešitvami v oblaku, izognil vezanosti na enega ponudnika z zahtevami glede prenosljivosti in popolne interoperabilnosti ter bo uporabljal odprtokodno programsko opremo in bo namenil posebna javna naročila za mala, srednja in zagonska podjetja; (t) je seznanjen s storitvami, ki jih nekatere pisarne za stike zagotavljajo v jezikih, ki niso uradni jeziki Unije; poziva predsedstvo, naj preuči izvedljivost in oceni finančne stroške komunikacijskega gradiva, na primer za centre Doživi Evropo, v jezikih jezikovnih manjšin, regij in skupnosti v različnih državah članicah; (u) je seznanjen s približnimi stroški zunanjega prevajanja ključnih resolucij o zunanji politiki v uradni jezik zadevne države; ponovno poziva k prevajanju teh dokumentov, da bi povečali učinek in doseg zunanjepolitičnih dejavnosti Parlamenta, v ta namen pa mora biti na voljo tudi dovolj odobritev; (v) je seznanjen s projektom Immersive Online Experience (poglobljena spletna izkušnja) in drugimi spletnimi dejavnostmi, ki so na voljo obiskovalcem; poziva, naj se za državljane in rezidente držav članic in partnerskih držav razvije in promovira možnost virtualnega obiska Parlamenta, da bo širša javnost bolje razumela delo in vrednote te institucije; (w) ponovno zahteva, naj predsedstvo predstavi svojo odločitev o stavbi PHS, vključno s podrobno razčlenitvijo stroškov in podpornimi dokumenti; (x) želi spomniti na člen 27(1) in (2) statuta poslancev Evropskega parlamenta o prostovoljnem pokojninskem skladu, ki ga je ustanovil Parlament; (y) je seznanjen z ukrepi, ki jih je Parlament sprejel za ublažitev posledic pandemije COVID-19 za ponudnike storitev čiščenja in gostinskih storitev; ponovno poziva predsedstvo, naj ponovno preuči politiko Parlamenta o zunanjem izvajanju storitev čiščenja in gostinskih storitev;